Nõukogu direktiiv,

16. mai 1983,

millega neljandat korda muudetakse direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(83/264/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiiviga 79/663/EMÜ [4] keelati tris(2,3-dibromopropüül)fosfaadi kasutamine tekstiilitoodete tulekindlaks muutmisel sellest tulenevate terviseohtude tõttu; edasised uuringud on näidanud, et veel kaks tuldtõkestavat toodet: tris(asiridinüül)fosfiinoksiid ja polübromeeritud bifenüülid (PBB) on tervist kahjustava toimega ning sel põhjusel ei tohiks neid kasutada tekstiilitoodetes, mis puutuvad kokku inimese nahaga;

3,3-dimetoksübensidiini kasutatakse aevastuspulbri tootmiseks; kuigi selle aine mutageensed ja kantserogeensed omadused ei ole lõplikult tõestatud, viitab selle aine struktuuri afiinsus bensidiiniga, mille kantserogeenne mõju inimorganismile on tõestatud, sellele, et tuleks rakendada suurt ettevaatust selle potentsiaalsete terviseohtude suhtes; on selge, et aevastuspulbrit kasutavad peamiselt lapsed, kes põhimõtteliselt esindavad mürgistele kemikaalidele vastuvõtlikku rühma ning keda tuleks seetõttu eriliselt kaitsta terviseohtude eest; sellepärast tuleks keelata selle aine kasutamine nalja- ja trikivahendites nagu näiteks aevastuspulber;

mõned taimepõhised aevastuspulbrid kujutavad endast ohtu kasutajatele, eriti lastele ning on sel põhjusel mõnes liikmesriigis juba keelatud;

ammooniumpolüsulfiididel on söövitav toime ning need võivad põhjustada tõsiseid, kestvaid kahjustusi eriti silmadele; need ühendid, mida müüakse nalja- või trikivahenditena eelkõige lastele, on eriti ohtlikud; sellest tulenevalt tuleks nende kasutamine keelustada;

bromoäädikhappe lenduvaid estreid kasutatakse pisargaasina; need avaldavad ärritavat mõju ja võivad olla kahjulikud hingamissüsteemile ja silmadele; tugevates kontsentratsioonides avaldavad need söövitavat mõju ja võivad tekitada silmadele pöördumatuid kahjustusi; lapsed ei tohiks neid kasutada ning sellepärast tuleks nende kasutamine nalja- ja trikivahendites keelata;

mõnes liikmesriigis eespool osutatud ainete suhtes juba sisse seatud piirangud avaldavad otsest mõju ühisturu sisseseadmisele või toimimisele; sellepärast on vaja ühtlustada liikmesriikide sellealased õigusaktid ning vastavalt muuta direktiivi 76/769/EMÜ, [5]

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ lisasse lisatakse järgmised punktid:

"8.Tris(asiridinüül)fosfiinoksiidCAS nr 5455-55-1 | Ei tohi kasutada tekstiilitoodetes nagu rõivad, alusrõivad ja voodipesu, mis on ette nähtud sattuma kokkupuutesse inimese nahaga. |

9.Polübromeeritud bifenüülid (PBB)CAS nr 59536-65-1 |

10.Tšiili seebikoorepuu (Quillaja saponaria) koore pulber ja selle saponiine sisaldavad derivaadidRohelise lumeroosi (Helleborus viridis) ja musta lumeroosi (Helleborus niger) juure pulberValge upsujuure (Veratrum album) ja musta upsujuure (Veratrum nigrum) juure pulberBensidiin ja/või selle derivaadido-nitrobensaldehüüdCAS nr 552-89-6Puidutolm | Ei tohi kasutada nalja- ja trikivahendites või sellisel otstarbel kasutamiseks ette nähtud esemetes, näiteks aevastuspulbrite või haisupommide koostisosana. Liikmesriigid võivad oma territooriumil siiski lubada haisupomme, mis ei sisalda rohkem kui 1,5 ml vastavat ainet. |

11.Ammooniumsulfiid ja ammooniumvesiniksulfiidCAS nr 12135-76-1CAS nr 12124-99-1AmmooniumpolüsulfiidCAS nr 12259-92-6 |

12.Bromoäädikhapete lenduvad estrid:MetüülbromoatsetaatCAS nr 96-32-2EtüülbromoatsetaatCAS nr 105-36-2PropüülbromoatsetaatButüülbromoatsetaat." |

Artikkel 2

Liikmesriigid jõustavad käesoleva direktiivi täitmiseks vajalikud sätted 18 kuu jooksul alates selle teatavakstegemisest. [6] Liikmesriigid teatavad sellest viivitamata komisjonile.

Artikkel 3

Käesolev direktiiv on adresseeritud liikmesriikidele.

Brüssel, 16. mai 1983

Nõukogu nimel

eesistuja

I. Kiechle

[1] EÜT C 288, 10.11.1981, lk 7.

[2] EÜT C 125, 17.5.1982, lk 148.

[3] EÜT C 112, 3.5.1982, lk 42.

[4] EÜT L 197, 3.8.1979, lk 37.

[5] EÜT L 262, 27.9.1976, lk 201.

[6] Käesolev direktiiv tehti liikmesriikidele teatavaks 19. mail 1983.

--------------------------------------------------